**Hiroshima** (jap. 広島市, *Hiroshima-shi*) on Hiroshiman prefektuurin pääkaupunki Chūgokun alueella Japanissa. Vuonna 2014 Hiroshiman väkiluku oli noin 1,19 miljoonaa ja asukastiheys 1  311 asukasta neliökilometrillä. Kaupungin kokonaispinta-ala on 905,41 km². Hiroshima on Nagasakin rinnalla toinen niistä kahdesta kaupungista, joihin Yhdysvallat pudotti atomipommin toisen maailmansodan lopuksi.

Hiroshima on valittu yhdeksi Japanin virallisista suurkaupungeista.

Maantiede ja ilmasto
--------------------

Kaupunki sijaitsee Honshūn saaren lounaisosassa Ōtajoen suistossa, ja joen kuusi haaraa jakavat kaupungin useisiin saariin.

Vuoden kuumin kuukausi on elokuu, jolloin päivän ylin lämpötila on yli 30 °C. Tammi- ja helmikuussa vuorokauden alin lämpötila jää lähelle 0 °C. Eniten sataa kesäkuussa, yli 250 mm.

Historia
--------

Hiroshima perustettiin vuonna 1589. Kaupunkioikeudet se sai 1. huhtikuuta 1889. 

### Hiroshiman pommitus toisessa maailmansodassa

*Pääartikkeli: Hiroshiman ja Nagasakin pommitukset*
Hiroshimaan pudotettiin 6. elokuuta 1945 kello 8:15 B-29 Superfortressista "Little Boy" -niminen atomipommi, joka vastasi räjähdysvoimaltaan 15 kilotonnia TNT:tä. Pommi räjähti noin 45 sekunnin päästä 580 metrin korkeudessa. Maan pinnalla lämpötila nousi sekuntien murto-osissa yli 7 000 asteeseen, Hiroshiman 343 000 asukkaasta 70 000 kuoli välittömästi ja kaksi kolmasosaa kaupungista tuhoutui. Vuoden loppuun mennessä kuolleita oli jo 140 000, ja seuraavien muutaman vuoden aikana useat sairastuivat syöpiin.

Hiroshima atomipommin jälkeen
### Jälleenrakennus Rauhan kaupungiksi

Kaupunki jälleenrakennettiin toisen maailmansodan jälkeen. Hiroshima sai lahjoituksena suuren määrän raitiovaunuja. Kaupungissa onkin nykyään Japanin laajamittaisin raitiovaunuverkosto. Vuonna 1949 Japanin parlamentti julisti Hiroshiman Rauhan kaupungiksi kaupungin pormestarin Shinzō Hamain aloitteesta. Kaupungista tuli suosittu rauhaa ja yhteiskunnallisia kysymyksiä käsittelevien konferenssien pitopaikka. Hiroshiman rauhantutkimuslaitos perustettiin vuonna 1998 Hiroshiman yliopiston yhteyteen.

Hiroshiman "Atomipommikupoli"
Hiroshiman rauhanmuistomerkki on entinen näyttelyhalli, joka oli ainoa Hiroshiman ydinpommin räjähdyksen hyposentrumin lähellä sijainnut rakennus, ja yksi harvoista rakennuksista koko Hiroshimassa, joka selvisi räjähdyksestä pystyssä. Halli on nykyisin Unescon maailmanperintökohde.

Talous
------

Hiroshima on Chūgoku-Shikoku-alueen teollisuuden keskus. Mazda on kaupungin suurin työnantaja. Autojen ja autonosien lisäksi paikallinen teollisuus tuottaa terästä, kumia, laivoja, kemikaaleja ja koneita.

Aluejako
--------

Hiroshima jakautuu kahdeksaan suuralueeseen. Niistä asukasluvultaan suurin on Asaminami-ku, pinta-alaltaan vuorostaan Asakita-ku. Kaupungin ydinalueen muodostaa Naka-ku.

Hiroshiman suuralueet| Nimi | Japaniksi | Pinta-ala (km²) | Asukasluku (2017) | Väestötiheys (as./km²) |
| --- | --- | --- | --- | --- |
| Aki-ku | 安芸区 | 94,08 | 80 576 | 856 |
| Asakita-ku | 安佐北区 | 353,33 | 147 241 | 417 |
| Asaminami-ku | 安佐南区 | 117,24 | 242 394 | 2 068 |
| Higashi-ku | 東区 | 39,42 | 121 023 | 3 070 |
| Minami-ku | 南区 | 26,30 | 141 743 | 5 389 |
| Naka-ku | 中区 | 15,32 | 131 839 | 8 606 |
| Nishi-ku | 西区 | 35,61 | 190 020 | 5 336 |
| Saeki-ku | 佐伯区 | 225,22 | 138 215 | 614 |

Ystävyyskaupungit
-----------------

* Venäjä Volgograd, Venäjä
* Kiina Chongqing, Kiina
* Etelä-Korea Daegu, Etelä-Korea
* Saksa Hannover, Saksa
* Yhdysvallat Honolulu, Havaiji, Yhdysvallat
* Kanada Montreal, Kanada

Lähteet
-------

1. ↑  ようこそ市長室へ 広島市役所.  Arkistoitu 23.2.2015. Viitattu 10.6.2014.
2. ↑  平成25年全国都道府県市区町村別面積調 広島県 国土交通省国土地理院.  Arkistoitu 14.7.2014. Viitattu 10.6.2014.
3. 1 2  人口，世帯数（区役所・出張所別）4月末現在 広島市役所.  Arkistoitu 14.7.2014. Viitattu 10.6.2014.
4. 1 2  広島市　市の木・市の花 広島市役所.  Arkistoitu 14.7.2014. Viitattu 10.6.2014.
5. ↑  Hiroshima Encyclopedia Britannica. Viitattu 30.7.2013.
6. ↑  Climate : Nagasaki, Japan Allmetsat. Viitattu 30.7.2013.
7. ↑  Bombing of Hiroshima and Nagasaki *History.com*.  26.4.2021. A&E Television Networks, LLC. Viitattu 17.7.2022. (englanniksi)
8. ↑  atomic bombings of Hiroshima and Nagasaki *Encyclopedia Britannica*.  30.7.2021. Viitattu 17.7.2022. (englanniksi)
9. ↑  Hiroshima and Nagasaki bombings The International Campaign to Abolish Nuclear Weapons. Viitattu 17.7.2022. (englanniksi)
10. ↑  Hiroshima Peace Memorial (Genbaku Dome) Unesco. Viitattu 30.7.2013.
11. ↑  Port of Hiroshima *World Port Source*. Viitattu 30.7.2013.
12. ↑  人口，世帯数（区役所・出張所別）平成２９年（２０１７年）３月末現在 Excel 広島市役所.  Arkistoitu 26.4.2017. Viitattu 25.04.2017.
13. ↑  面積 広島市役所.  Arkistoitu 26.4.2017. Viitattu 25.04.2017.

Aiheesta muualla
----------------

* Kuvia tai muita tiedostoja aiheesta **Hiroshima** Wikimedia Commonsissa

  


|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

| * n
* k
* m
Hiroshiman prefektuuri |
| --- |
|  |
| Kaupungit | 
* Aki-Takata
* Etajima
* Fuchū
* Fukuyama
* Hatsukaichi
* Higashi-Hiroshima
* Hiroshima (pääkaupunki)
* Kure
* Mihara
* Miyoshi
* Onomichi
* Ōtake
* Shōbara
* Takehara

 |  |
|  |
| Kunnatpiirikunnittain | **Akin piirikunta** (Fuchū · Kaita · Kumano · Saka) · **Jinsekin piirikunta** (Jinsekikōgen) · **Seran piirikunta** (Sera) · **Toyotan piirikunta** (Ōsaki-Kamijima) · **Yamagatan piirikunta** (Aki-Ōta · Kita-Hiroshima) |

 |